Nagklub-moord: Man vasCarl Schoombie. Foto: Facebook Kapt. FC van Wyk, woordvoerder van die polisie, het gesê die 35-jarige man is Saterdag in Jeppe in hegtenis geneem en sal Maandag in die Wynberg-landdroshof verskyn op aanklag van moord. Maroela Media het vroeër berig Schoombie het op 21 November saam met vriende by ŉ nagklub in Claremont in Kaapstad gekuier toe ŉ geveg uitgebreek het. Hy was egter nie daarby betrokke nie en het die klub in ŉ taxi verlaat. Die taxi is in die rigting van Rondebosch deur ŉ ander voertuig, met twee mans wat glo ook vroeër die aand by die nagklub was, van die pad af gedruk. Die twee het Schoombie en sy vriende glo daarvan beskuldig dat hulle die geveg begin het. Schoombie en sy vriende het glo herhaaldelik gesê hulle was nie betrokke nie, maar is nogtans erg aangerand. Schoombie is met ernstige kopbeserings in ŉ hospitaal opgeneem waar hy ŉ paar dae later dood is. Lee Schoombie, Carl se broer, het in Januarie aan Maroela Media gesê een verdagte is reeds in hegtenis geneem in verband met die moord op sy broer en die persoon is op borgtog vrygelaat. Schoombie het toe gesê die polisie is op soek na nog ‘n verdagte. Die familie het ook ‘n beloning aangebied vir inligting wat tot die verdagte se opsporing kan lei. “Hy is gevind en is in aanhouding. Ek en my familie kan nie genoeg dankie sê vir jul ondersteuning nie. Ons kon dit nie sonder julle doen nie. Die soektog is verby. Die geveg vir geregtigheid sal voortgaan in die hof, het Schoombie op die Justice for Carl-blad op Facebook gesê.